กรุงเทพมหานครและปริมณฑลอากาศดีต่อเนื่อง ค่าฝุ่นอยู่ในเกณฑ์มาตรฐานทุกพื้นที่ ภาคเหนือค่าฝุ่นเพิ่มขึ้นอยู่ในระดับสีแดงบริเวณตำบลจองคำ
กรุงเทพมหานครและปริมณฑลอากาศดีต่อเนื่อง ค่าฝุ่นอยู่ในเกณฑ์มาตรฐานทุกพื้นที่ ส่วนภาคเหนือค่าฝุ่นเพิ่มขึ้นอยู่ในระดับสีแดงบริเวณตำบลจองคำ  อำเภอเมือง จังหวัดแม่ฮ่องสอน          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 15 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 10 - 31 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นเล็กน้อยบางพื้นที่จากเมื่อวานนี้ 14 กุมภาพันธ์ 2563  แต่ยังอยู่ในเกณฑ์มาตรฐานที่กำหนดทุกพื้นที่ แม้มีลมสงบถึงลมอ่อน ทำให้ฝุ่นละอองสะสมเพิ่มขึ้นเล็กน้อย ด้านสภาพการจราจรติดขัดและหนาแน่นในหลายเส้นทางสะสมมาตั้งแต่ช่วงค่ำของเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 15 กุมภาพันธ์ 2563  คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 20 - 95 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) อยู่ในเกณฑ์มาตรฐานที่กำหนด ภาพรวมแนวโน้มค่าฝุ่นละอองเพิ่มขึ้นเล็กน้อยในบางพื้นที่จากเมื่อวานนี้ 14 กุมภาพันธ์ 2563 โดยค่าฝุ่น PM 2.5 สูงขึ้นในระดับสีแดงบริเวณ ต.จองคำ อ.เมือง จ.แม่ฮ่องสอน จากการเผาในที่โล่ง และพบค่าฝุ่นอยู่ในระดับสีส้มอีก 1 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362